## El Consell ratifica la contractació d’emergència per 12,6 milions d’euros del servici substitutori d’autobús de les línies de metro afectades per la riuada

*** El Ple també ha pres raó del subministrament de recanvis i equips de parc de les unitats afectades per 1.021.723 euros
* S’ha donat, a més, el vistiplau a la restauració de la fibra òptica per 230.661 euros i a la reparació de la xarxa de transmissió de senyal de dades PDH per 97.881 euros**

El Consell ha pres raó de diferents actuacions que Ferrocarrils de la Generalitat Valenciana (FGV) està duent a terme per a fer front a l’efecte de les inundacions patides el passat 29 d’octubre en les instal·lacions i infraestructures ferroviàries de Metrovalencia.

En conjunt, el Ple ha ratificat cinc nous contractes, adjudicats per via d’emergència, que sumen 14.036.881,42 euros, IVA inclòs, i permeten fer front a les actuacions destinades a reposar els danys patits per les riuades.

El contracte més important és la prestació del servici substitutori d’autobús entre les poblacions de les línies 3, 5 i 9 i les línies 1, 2 i 7 fins a Torrent, amb un cost de 12.686.615,20 euros, IVA inclòs, per un termini de huit mesos.

Cal destacar que el Consell, en la seua reunió del 14 de gener, ja va ratificar un altre contracte per a la prestació del servici substitutori d’autobús per valor de 4.064.454,69 euros, IVA inclòs, pel termini de huit mesos, que es materialitzarà en les rutes Picassent, Alcàsser i València; Picassent i Torrent; Castelló i Massalavés; Alginet i València; i la ruta Castelló, Alberic, Massalavés i València.

**Material mòbil i fibra òptica**

El segon contracte més voluminós ratificat en el Ple del Consell és el subministrament de recanvis i equips de parc de les unitats afectades del model 4.300 de les línies 1, 2 i 7 que tenen un termini entre 8 i 32 setmanes, segons els lots, i un pressupost d’1.021.723,47 euros, IVA inclòs.

Esta contractació inclou l’adquisició dels equips de comunicació del sistema de seguretat i conducció automàtica ATP/ATO, la plataforma d’intercomunicació entre cotxes, els elements del sistema de rodament, els equips electrònics de xarxa de dades, els seients del passatge i les mànegues d’interconnexió.

Els altres tres contractes fan referència a la restauració de la xarxa de fibra òptica, que requerix una inversió de 219.677,53 euros, IVA inclòs, juntament amb la direcció d’obra, de 10.983,87 euros, IVA inclòs, addicionals, i el subministrament i la instal·lació d’equipament per a la restauració de la xarxa PDH, dotat de 97.881,35 euros, també amb l’IVA.

**Contractes anteriors**

En plens anteriors s’ha donat compte de 32 contractes d’emergència presentats per FGV amb un pressupost de més de 100 milions d’euros amb IVA, que han permés iniciar els treballs per a reposar els danys patits en el conjunt de la xarxa i, especialment, en el post de comandament, tallers de València Sud, oficines i el tram que unix Sant Isidre i Castelló.

Fecha: 28/01/2025